  Майя Бывальцева 13-тӥ куартолэзе Ижкарын «Удмуртиысь гожъясьёслэн быронтэм полксы» ужрад ортчоз. Быдӟым Атыкай ожын Вормонлы сӥзьыса, акциез ялӥз Удмуртиысь гожъясьёслэн огазеяськонзы. Шаерамы улӥсьёсты фронтэ ветлэм гожъясьёслэсь кылбуръёссэс лыдӟыны ӧтё. Иворъёсъя «Удмуртия» агентстволэн корреспондентэзлы со сярысь вераз огазеяськонлэн кивалтӥсез Пётр Захаров. «Асьмелэн туж трос удмурт писательёс, кудъёсыз ож пыр ортчизы. Со сяна, вань гожъясьёс, кудъёсыз сомында гожтэтъёс гожъязы доразы. Нош со ваньмыз «мёртвым грузом» кылле. Ми соосты поттыны малпамы… Со Вормон нунал шоры кык ласянь учкыны луэ. Отын туж бадӟым кайгуэз но вань, шумпотонэз но вань. Мон ас вакытам будӥ бере со кинофильмъёс вылын, Вормон нунал шоры учкисько вал священной нунал шоры кадь», — вераз Пётр Захаров. Быдӟым Атыкай ож аръёс пумен кыдёке кылё. Тросэз вунэ. Но асьмеос котькудмы со аръёсын герӟаськемын: ожъёсы ветлэм, фронт мышкын ужам ӵыжы-выжыосмы пыр. «Со кемалась вал ни, туннэ калык со шоры вунысагес кадь учке. Тон но отысь уд адӟиськы ни кадь сокем бадӟым кайгузэ, со вунэ шуыса. Но учконо ке гражданственной, патриотической синмын, сое тодэ вайыны кулэ, просто кулэ. Малыке шуоно отын вань асьмелэн кулэм адямиосмы… Асьмеос жильы кадь герӟаськемын, сои ник сое возьыны кулэ… Кыкетӥез, асьмелэн сомында ожгар писательёсмы, нимысьтыз соос кыллё, соосты нокин но уг иса. Богомолова поттӥз одӥг книга (Зоя Богомолова — литератураез эскерись — ред.), нош удмурт кылын книга но поттэмын ӧвӧл на. Кызьы ке но саклык со борды кысконо. Мыным потэ кылбуръёс но сӥземын ожлы трос. Трос гожъязы, кинъёс ожез но ӧз адӟы. Тани Высоцкий (Владимир Высоцкий — кылбурчи, кырӟась, актёр — ред.) гожтӥз ож сярысь сомында кылбуръёс. Война вакытэ но гожъямъёсыз вань, соосты люкано мыным потэ. Соин ик ми басьтӥськимы», — пусйиз Удмуртиысь гожъясьёслэн огазеяськонзылэн кивалтӥсез. Фронтэ ветлэм гожъясьёс сярысь ивортонъёсты, соослэсь ужъёссэс али люкало Удмуртиысь гожъясьёслэн огазеяськонзылэн ВКонтакте бамысьтыз группаяз. 13-тӥ куартолэзе 13 часын соосты элькунысь йӧскалык библиотекалэн юртэз азьын лыдӟыны ӧтё. Кылбуръёсты сьӧре кутыны кулэ. Пётр Захаровлэн верамезъя, акция 13-тӥ куартолэзь бере но уз йылпумъяськы, дыр. Фронтэ ветлэм гожъясьёс сярысь ивортонъёсты, соослэсь ужъёссэс люкан азьланьтӥськоз. Берлогес соосты книгаен поттыны малпанъёс вань, электрон амалэн ке но. Тегъёс: Мерлык Ижкар Удмуртия гожъясьёс ВормонНунал Быронтэмполк  